Source: http://arhiiv.kuma.fm/uudised/uudis/article/kohus-saatis-kahele-lapsele-otsa-soitnud-juhi-vangi/
Timestamp: 2020-01-29 05:52:09+00:00
Document Index: 893716

Matched Legal Cases: ['Kohus ', 'kohus ', 'kohus ', 'Kohus ', 'kohus ', 'kohus ']

Kohus saatis kahele lapsele otsa sõitnud juhi vangi
Pärnu maakohus saatis täna aastateks vangi paadunud liiklushuligaani, kes istus tänavu suvel purjuspäi autorooli ning sõitis Järvamaal otsa kahele väikesele lapsele, põhjustades neile vigastusi.
Ränk õnnetus juhtus 16. juulil kella 20.20 ajal Imavere vallas Käsukonna külas, kus 1985. aastal sündinud Hengo sõitis Opel Omegaga otsa sõidutee ääres seisnud viieaastasele poisile ja lapsevankrile, milles oli alles kolmekuune imik. Üks lastest sai mitu luumurdu, teine aga kehale pindmisi vigastusi, vahendab Postimees.
Kuigi mees üritas avariikohalt põgeneda, õnnestus korrakaitsjatel ta sündmuskoha lähedal kinni pidada ning selgitada, et mehel puudus juhtimisõigus, samuti oli ta ligi 2,3-promillises joobes. Ühtlasi selgus, et Hengo oli paadunud liiklushuligaan, keda oli varasemalt kriminaalkorras karistatud viis korda. Mees oli olnud viimati kohtupingis napilt üle kuu enne raske liiklusõnnetuse põhjustamist, kui kohus võttis talt purjuspäi autojuhtimise eest juhtimisõiguse ning määras talle tingimisi vangistuse.
Kohus võttis Hengo vahi alla ning kohtueelse uurimise lõppedes sai mees süüdistuse purjuspäi autojuhtimises, kohtu määratud karistusest kõrvalehoidmises ning raske liiklusõnnetuse põhjustamises. Neljapäeval mõistis Pärnu maakohus mehe kõigis episoodides süüdi ja määras talle lühimenetluse korras kaheaastase vangistuse. Sellele liitis kohus varasema kuriteo eest mõistetud karistusosa ja nii tulebki mehel nüüd kaks aastat, 11 kuud ja 28 päeva trellide taga veeta. Tsiviilhagi katteks tuleb Hengol tasuda ligi 540 eurot ja menetluskulude, kaitsjatasu ning sundraha hüvitamiseks kokku ligi 1070 eurot.
Refereeritud artiklist SIIN!